CELEX: 32021D0106
Language: et
Date: 2021-01-28 00:00:00
Title: Komisjoni rakendusotsus (EL) 2021/106, 28. jaanuar 2021, milles käsitletakse propaan-2-ooli sisaldavate desinfektsioonivahendite turul kättesaadavaks tegemiseks ja kasutamiseks Prantsusmaa ökoloogilise ülemineku ministeeriumi poolt võetud meetme kehtivuse pikendamist vastavalt Euroopa Parlamendi ja nõukogu määruse (EL) nr 528/2012 artikli 55 lõikele 1 (teatavaks tehtud numbri C(2021) 380 all) (Ainult prantsuskeelne tekst on autentne)

1.2.2021   
               
               
                  ET
               
               
                  Euroopa Liidu Teataja
               
               
                  L 35/25
               
            
         KOMISJONI RAKENDUSOTSUS (EL) 2021/106,
         28. jaanuar 2021,
         milles käsitletakse propaan-2-ooli sisaldavate desinfektsioonivahendite turul kättesaadavaks tegemiseks ja kasutamiseks Prantsusmaa ökoloogilise ülemineku ministeeriumi poolt võetud meetme kehtivuse pikendamist vastavalt Euroopa Parlamendi ja nõukogu määruse (EL) nr 528/2012 artikli 55 lõikele 1
         
            
               (teatavaks tehtud numbri C(2021) 380 all)
            
         
         (Ainult prantsuskeelne tekst on autentne)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 22. mai 2012. aasta määrust (EL) nr 528/2012, milles käsitletakse biotsiidide turul kättesaadavaks tegemist ja kasutamist, (1) eriti selle artikli 55 lõike 1 kolmandat lõiku,
         ning arvestades järgmist:
         
                     (1)
                  
                  
                     13. märtsil 2020 võttis Prantsusmaa ökoloogilise ülemineku ministeerium (edaspidi „pädev asutus“) kooskõlas määruse (EL) nr 528/2012 artikli 55 lõike 1 esimese lõiguga vastu otsuse (mida hiljem muudeti 29. juunil 2020) lubada propaan-2-ooli sisaldavate inimeste hügieeni otstarbel kasutatavate desinfektsioonivahendite (määruse (EL) nr 528/2012 V lisas määratletud tooteliik 1) turul kättesaadavaks tegemist ja kasutamist kuni 31. detsembrini 2020 (edaspidi „meede“). Pädev asutus teavitas meetmest ja selle võtmise põhjendustest komisjoni ja teiste liikmesriikide pädevaid asutusi kõnealuse määruse artikli 55 lõike 1 teise lõigu kohaselt.
                  
               
                     (2)
                  
                  
                     Pädeva asutuse esitatud teabe kohaselt oli meede vajalik rahvatervise kaitsmiseks. Maailma Terviseorganisatsioon (WHO) kuulutas 11. märtsil 2020 välja koroonaviiruse (COVID-19) pandeemia. Prantsusmaa parlament võttis 22. märtsil 2020 vastu seaduse, millega kuulutati välja rahvatervise hädaolukord. WHO ja Prantsusmaa tervishoiuministeerium soovitavad kasutada alkoholipõhiseid käte desinfektsioonivahendeid kui ennetavat meedet COVID-19 nakkuse leviku tõkestamiseks alternatiivina käte pesemisele seebi ja veega. Meetmega hõlmatud toote koostis on kooskõlas WHO soovitatud propaan-2-ooli-põhise koostisega.
                  
               
                     (3)
                  
                  
                     Propaan-2-ooli-põhine koostis, mis vastab WHO soovitatud koostisele, sisaldab toimeainena propaan-2-ooli. Propaan-2-ooli kasutamine määruse (EL) nr 528/2012 V lisas määratletud tooteliiki 1 (inimeste hügieen) kuuluvates biotsiidides on heaks kiidetud.
                  
               
                     (4)
                  
                  
                     Alates COVID-19 pandeemiast on Prantsusmaal olnud desinfektsioonivahendite järele suur nõudlus, mis põhjustas nende toodete enneolematu tarnepuudujäägi. Enne meetme võtmist ei olnud Prantsusmaal käte desinfektsioonivahendid määruse (EL) nr 528/2012 alusel lubatud. COVID-19 kujutab endast tõsist ohtu Prantsusmaa rahvatervisele ning selle leviku kontrolli all hoidmiseks on täiendavad desinfektsioonivahendid väga olulised, arvestades, et käte pesemine seebi ja veega ei ole alati võimalik.
                  
               
                     (5)
                  
                  
                     10. septembril 2020 sai komisjon pädevalt asutuselt määruse (EL) nr 528/2012 artikli 55 lõike 1 kolmanda lõigu kohase põhjendatud taotluse meetme kehtivuse pikendamiseks. Taotluse aluseks oli mure, et pärast 31. detsembrit 2020 võib COVID-19 jätkuvalt ohustada rahvatervist ning täiendavate desinfektsioonivahendite turule lubamine on äärmiselt oluline COVID-19 põhjustatud ohu ohjamiseks, mida ei ole võimalik teha muude vahenditega.
                  
               
                     (6)
                  
                  
                     Pädeva asutuse sõnul on oodata, et nõudlus desinfektsioonivahendite järele suureneb veelgi. Vaatamata etanoolil põhinevate alternatiivide olemasolule peab pädev asutus vajalikuks säilitada turul desinfektsioonivahendite mitmekesise pakkumise, et minimeerida võimalikust toorainepuudusest tulenevat riski.
                  
               
                     (7)
                  
                  
                     Pädev asutus on kutsunud meetmest kasu saanud ettevõtjaid üles taotlema tavapärast turustusluba niipea kui võimalik. Üks ettevõtja kinnitas oma kavatsust taotleda tavapärast turustusluba oma propaan-2-ooli-põhisele desinfektsioonivahendile.
                  
               
                     (8)
                  
                  
                     Kuna COVID-19 kujutab endast jätkuvalt ohtu rahvatervisele ja seda ohtu ei saa Prantsusmaal piisavalt ohjata, kui turul ei ole lubatud täiendavaid desinfektsioonivahendeid, on asjakohane lubada pädeval asutusel pikendada meedet kuni 550 päeva võrra alates päevast, mis järgneb pädeva asutuse 13. märtsi 2020. aasta otsusest tuleneva 180-päevase esialgse ajavahemiku lõpule.
                  
               
                     (9)
                  
                  
                     Käesoleva otsusega ette nähtud meetmed on kooskõlas alalise biotsiidikomitee arvamusega,
                  
               ON VASTU VÕTNUD KÄESOLEVA OTSUSE:
         
            Artikkel 1
            Prantsusmaa ökoloogilise ülemineku ministeerium võib pikendada meetme kehtivust, et lubada propaan-2-ooli sisaldavate desinfektsioonivahendite turul kättesaadavaks tegemist ja kasutamist inimeste hügieeni otstarbel kuni 13. märtsini 2022.
         
         
            Artikkel 2
            Käesolev otsus on adresseeritud Prantsusmaa ökoloogilise ülemineku ministeeriumile.
         
         
            Brüssel, 28. jaanuar 2021
            
               
                  Komisjoni nimel
               
               
                  komisjoni liige
               
               Stella KYRIAKIDES
            
         
         
            (1)  ELT L 167, 27.6.2012, lk 1.